Γιάννης Παπαδόπουλος (ποδοσφαιριστής)

Ο **Γιάννης Παπαδόπουλος** (9 Μαρτίου 1989, Θεσσαλονίκη) είναι Έλληνας παλαίμαχος διεθνής ποδοσφαιριστής. Είναι γιος του παλαίμαχου ποδοσφαιριστή και ρέκορντμαν συμμετοχών του Ηρακλή Θεσσαλονίκης, Δανιήλ Παπαδόπουλου.

## Σταδιοδρομία
### Σε συλλογικό επίπεδο
Ξεκίνησε τη σταδιοδρομία του από τα τμήματα υποδομής του Ηρακλή Θεσσαλονίκης και το καλοκαίρι του 2006 υπέγραψε επαγγελματικό συμβόλαιο μαζί με τον Γιώργο Ιωαννίδη. Το ντεμπούτο του στην Α΄ Εθνική το πραγματοποίησε στις 11 Νοεμβρίου 2006 στην εντός έδρας “λευκή” ισοπαλία με αντίπαλο τον Άρη Θεσσαλονίκης. Κατά την πρώτη του χρονιά στον “Γηραιό” αγωνίστηκε σε 5 αγώνες (σε όλους ως αλλαγή), ενώ κατά τη δεύτερη περίοδο πήρε μέρος σε 20 αγώνες πετυχαίνοντας ένα τέρμα. Η καλή του παρουσία σε συνδυασμό με την συμμετοχή του στην εθνική Νέων που έφτασε μέχρι τον τελικό του ευρωπαϊκού πρωταθλήματος (U19), είχε ως επακόλουθο να προκαλέσει το ενδιαφέρον αρκετών συλλόγων για την απόκτησή του.

Τελικά το καλοκαίρι του 2008, έχοντας συμφωνήσει από τον Ιανουάριο του ίδιου έτους, αποκτήθηκε με μεταγραφή από τον Ολυμπιακό Πειραιώς. Κατά την πρώτη χρονιά της παρουσίας του στην ομάδα του Πειραιά αγωνίστηκε σε μόλις 8 αγώνες πρωταθλήματος και στο τέλος της περιόδου πανηγύρισε την κατάκτηση του πρωταθλήματος και του κυπέλλου. Κατά την αγωνιστική περίοδο 2009-10 μέτρησε 15 συμμετοχές και 1 γκολ, το οποίο σημείωσε στην ήττα με 2-1 από την Α.Ε.Κ. στο Ο.Α.Κ.Α., κατά την τελευταία αγωνιστική των play off. Την περίοδο 2010-11 έλαβε μέρος σε 8 αγώνες πρωταθλήματος, τους τέσσερις ως βασικός. Με την ολοκλήρωση των αγωνιστικών υποχρεώσεων πανηγύρισε την κατάκτηση ενός ακόμη πρωταθλήματος και λίγο καιρό αργότερα απετέλεσε παρελθόν από το δυναμικό του συλλόγου, για να συνεχίσει την καριέρα του στη γερμανική Ντιναμό Δρέσδης.

Το καλοκαίρι του 2013 επέστρεψε στο ελληνικό πρωτάθλημα για λογαριασμό του Άρη Θεσσαλονίκης, από τον οποίο αποχώρησε τον Μάρτιο του 2014, για να συνεχίσει την καριέρα του στην πολωνική Κρακόβια.

Τον Ιούλιο του 2014 υπέγραψε συμβόλαιο μονοετούς διάρκειας με την ισραηλινή Χάποελ Μπνέι Σαχνίν, αποχώρησε όμως τον Φεβρουάριο του 2015 για να συνεχίσει στην επίσης ισραηλινή Χάποελ Ακρέ. Το καλοκαίρι του 2015 υπέγραψε μονοετές συμβόλαιο συνεργασίας με τη Χάποελ Κφαρ Σαμπά, την τρίτη κατά σειρά ισραηλινή ομάδα με τη φανέλα της οποίας αγωνίστηκε.

Έπειτα από 2 χρόνια στο Ισραήλ, το καλοκαίρι του 2016 επέστρεψε στην Ελλάδα για λογαριασμό του Γ.Α.Σ. Βέροια.

Το καλοκαίρι του 2017 ανακοινώθηκε η συμφωνία του με τη Νέα Σαλαμίνα Αμμοχώστου, στην οποία υπέγραψε διετές συμβόλαιο συνεργασίας.

Στις 28 Ιουλίου του 2018 μεταγράφηκε στην Α.Ε.Π. Ηρακλής 1908, επιστρέφοντας έτσι στην ομάδα που ανδρώθηκε, μετά από 10 χρόνια.

### Στις εθνικές ομάδες
Υπήρξε διεθνής με όλες τις εθνικές ομάδες, από την Εθνική Παίδων και την Εθνική Νέων, ήταν μέλος της ομάδας που έφτασε το 2007 μέχρι τον τελικό του Ευρωπαϊκού Πρωταθλήματος Κ–19, μέχρι και την Εθνική Ελπίδων.

Στις 11 Αυγούστου 2010 αγωνίστηκε για μία και μοναδική φορά με την Εθνική Ανδρών, στην εκτός έδρας φιλική αναμέτρηση εναντίον της Εθνικής Σερβίας, στο ντεμπούτο του Φερνάντο Σάντος στον πάγκο της Ελλάδας.

## Τίτλοι – Διακρίσεις
### Σε συλλογικό επίπεδο
* Πρωτάθλημα Ελλάδας: 2009, 2011
* Κύπελλο Ελλάδας: 2009

### Σε επίπεδο εθνικών ομάδων
* Ασημένιο μετάλλιο στο Ευρωπαϊκό πρωτάθλημα Νέων: 2007

## Παραπομπές


## Πηγές
* Το προφίλ του Γιάννη Παπαδόπουλου στο national football teams
* Το προφίλ του Γιάννη Παπαδόπουλου στο transfermarkt
* Το προφίλ του Γιάννη Παπαδόπουλου στο soccerway

 
Κατηγορία:Μέσοι ποδοσφαιριστές
Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Ντιναμό Δρέσδης
Κατηγορία:Ποδοσφαιριστές ΚΣ Κρακόβια
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Χάποελ Μπνέι Σαχνίν
Κατηγορία:Ποδοσφαιριστές Π.Α.Ε. Βέροιας
Κατηγορία:Ποδοσφαιριστές Νέας Σαλαμίνας
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Έλληνες ποδοσφαιριστές στο εξωτερικό
Κατηγορία:Ποδοσφαιριστές Εκστρακλάσα
Κατηγορία:Ποδοσφαιριστές Πρέμιερ Λιγκ Ισραήλ
Κατηγορία:Ποδοσφαιριστές Διγενή Μόρφου
Κατηγορία:Ποδοσφαιριστές Β΄ Κατηγορίας Κύπρου
Κατηγορία:Ξένοι ποδοσφαιριστές στην Κύπρο
Κατηγορία:Ποδοσφαιριστές Α.Σ. Ρόδου
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές 2. Μπούντεσλιγκα
Κατηγορία:Ξένοι ποδοσφαιριστές στη Γερμανία
Κατηγορία:Ξένοι ποδοσφαιριστές στην Πολωνία
Κατηγορία:Ποδοσφαιριστές Χάποελ Άκρε Φ.Κ.
Κατηγορία:Ξένοι ποδοσφαιριστές στο Ισραήλ